ΠΜΣ ΙΣΤΟΡΙΑΣ ΤΟΥ ΔΙΚΑΙΟΥ ΚΑΙ ΤΩΝ ΘΕΣΜΩΝ

ΟΔΗΓΙΕΣ ΓΙΑ ΤΙΣ ΕΡΓΑΣΙΕΣ

**Διάρθρωση**

Μια επιστημονική εργασία, ανεξάρτητα από την έκτασή της, περιλαμβάνει:

1. Εξώφυλλο με τον τίτλο της εργασίας, τα στοιχεία τα δικά σας, του ΠΜΣ και του/της επιβλέποντα/ουσας.

2. Πίνακα περιεχομένων.

3. Εισαγωγή.

4. Κυρίως θέμα διαρθρωμένο σε κεφάλαια και ενότητες. Οι παραπομπές σε πηγές και βιβλιογραφία γίνονται με υποσημειώσεις (στο κάτω μέρος της σελίδας).

5. Πίνακα βιβλιογραφίας αλφαβητικά.

Ενημέρωση περί λογοκλοπής: Υπενθυμίζεται ότι η αυτούσια αντιγραφή αποσπασμάτων από έργα τρίτων θεωρείται από το πανεπιστήμιο λογοκλοπή και δεν επιτρέπεται.

Οι εργασίες αποστέλλονται ηλεκτρονικά σε μορφή Word.

**Μέθοδος εκπόνησης**

Για διευκόλυνση της εκπόνησης, είναι χρήσιμο, αφού αρχικά κατανοήσουμε καλά το θέμα της εργασίας (το ζητούμενο), να ακολουθήσουμε τα εξής στάδια:

1. Συλλέγουμε και διαβάζουμε την βιβλιογραφία και τις πηγές κρατώντας σημειώσεις.

2. Καταρτίζουμε ένα μικρό πλάνο της εργασίας, σε μορφή πίνακα περιεχομένων, ο οποίος περιλαμβάνει τις θεματικές που πρόκειται να αναπτύξουμε στην εργασία.

3. Συντάσσουμε την εργασία.

4. Οπωσδήποτε την διαβάζουμε πριν την αποστείλουμε.

Μη διστάζετε να επικοινωνείτε με τους επιβλέποντες για οποιαδήποτε απορία!

ΔΟΜΗ ΕΡΓΑΣΙΑΣ

Πάντα ακολουθούμε διάρθρωση σε ενότητες και υποενότητες (ή κεφάλαια κ υποκεφάλαια), όχι χύδην ενότητες που διαδέχονται η μια την άλλη.

Καλό είναι να βάζουμε τίτλους στις ενότητες. Αυτό βοηθάει κι εμάς να διευκρινίσουμε ποια θεματική αφορά η συγκεκριμένη ενότητα.

Να χωρίζουμε σε παραγράφους το κείμενο.

ΤΕΚΜΗΡΙΩΣΗ

Για να τεκμηριώσουμε γεγονότα που δεν είναι κοινό κτήμα, καθώς και απόψεις, χρησιμοποιούμε παραπομπές στη βιβλιογραφία και σε πηγές.

ΒΙΒΛΙΟΓΡΑΦΙΑ

Στη βιβλιογραφία βάζουμε μόνο όσα βιβλία/άρθρα έχουμε χρησιμοποιήσει στην εργασία και στα οποία παραπέμπουμε στις υποσημ.

Στη βιβλιογραφία δεν βάζουμε αρίθμηση ούτε κουκίδες ή άλλο τι.

Στη βιβλιογραφία δεν βάζουμε χωριστά τα άρθρα από τις μονογραφίες.

Επίσης δεν βάζουμε χωριστά τα αγγλόφωνα, γαλλόφωνα κλπ.

Τα βάζουμε όλα μαζί με αυστηρή αλφαβητική και χρονολογική σειρά. Όταν υπάρχουν 2 του ίδιου συγγραφέα με την ίδια χρονολογία έκδοσης, βάζουμε 2006α και 2006β.

ΠΑΡΑΠΟΜΠΕΣ

Στις παραπομπές τηρούμε με συνέπεια σε όλη την εργασία το σύστημα που έχουμε επιλέξει, π.χ. Thomas 1996, 32 και όχι άλλοτε έτσι και άλλοτε ολόκληρο τον τίτλο κλπ.

Στις σημ. δεν παραπέμπουμε σε άλλες σημ. με το ίδιο περιεχόμενο, αλλά επαναλαμβάνουμε την παραπομπή (όχι «βλ. ανωτ. Σημ. 3» κλπ).

Επίσης αποφεύγουμε το ό.π.

Δεν ξεχνάμε να βάλουμε τελεία στις σημ.

Όταν παραπέμπουμε σε αρχαία πηγή, τη βάζουμε στα ελληνικά, όταν αυτή ήταν η γλώσσα του συγγραφέα (π.χ. Αππιανός και όχι Apian ή Appianus). Για του Λατίνους μπορούμε είτε στα ελληνικά είτε καλύτερα στα λατινικά. Σε καμιά περίπτωση στα αγγλικά: Livius ή Λίβιος, όχι όμως Livy.

Πολλές φορές έχουμε μια παραπομπή της παραπομπής (δηλ. η πηγή μας παραπέμπει σε άλλο βιβλίο/άρθρο, στο οποίο εμείς δεν έχουμε πρόσβαση). Σε αυτή την περίπτωση το τίμιο είναι να το αναφέρουμε ότι ο Α αναφέρει τις απόψεις του Β, και όχι να αντιγράψουμε την παραπομπή του Α.

ΛΟΓΟΚΛΟΠΗ

Η λογοκλοπή είναι πειθαρχικό παράπτωμα. Λογοκλοπή είναι όταν αντιγράφουμε στην εργασία μας μικρά ή μεγάλα κομμάτια από άλλη εργασία, άρθρο ή βιβλίο.

Μια άλλη περίπτωση είναι όταν έχουμε χρησιμοποιήσει ένα βιβλίο κατά κόρον και «ξεχνάμε» να το βάλουμε σε παραπομπές.